Lwali lumu ng’ensolo zigenda zikuŋŋaana ku kiwu kya Wampologoma. Wampologoma bwe yali yeebase omusegula nga gugenda gukema ekabe ako mbu kasumulule omugwa mu bulago bw’ekinywa kya Mmaaya. Munnange nga baddira mugwa guno nga bagusiba ku mukira gwa Wampologoma ate ku oludda olulala nga bagusiba ku muddo. Musajja wattu Wampologoma agenda okuwawamuka bw’ati mu tulo ng’omukira musibe. Oh n’asunguwala nnyo era kwe kuyita ensolo zonna n’azibuuza ani yali amukoze ekikolwa eky’obujoozi ng’ekyo. Musajja wattu n’akkakkanya ne ku ddoboozi nti, “Baana battu, njagala kumanya, mu mmwe ani ansibye ku mugwa guno?” Ebyembi buli nsolo yeegaana era ne zirayira n’okulayira nti tewaali nsolo yona yali ekikoze. Wampologoma agenda okubuuza akabe akato akaali awo ku bbali ekyali kibaddewo, ko kko nti, “Wamma ssebo Wampologoma nze omwana wo gw’oyagala ennyo nze nkusibye”. Bannange ne nkulabira Wampologoma bw’alya obuwuka! Yataama n’akutulakutula omugwa gwonna era n’afubutula akabe kano emisinde gy’otalabanga. Wabula omusegula guli ne gukakasa akabe kano nti “Mwana wattu kasita oli kabe katono teri ayinza kukukwata nga watandise kufubutuka.” Era bwe katyo akabe nga kafubutuka nga kabulawo nga kaleka Wampologoma mu ssungu eritayogerekeka.